
A gyümölcsbor webáruházak UX elemeinek összehasonlítása a Z generáció esetében

Dolgozatom a gyümölcsbor webáruházak felhasználói felületének (UI) és felhasználói élményének (UX) vizsgálatával foglalkozik, különösen a Z generáció körében, ajándékvásárlási helyzetekben. Az első fejezetben a Z generáció bemutatásával kezdtem, valamint fogyasztói magatartásuk jellemzőivel, amelyek alapvetően meghatározzák vásárlási döntéseiket. A második fejezetben a magyar bortermelés történeti hátterét, a gyümölcsborok előállítási módját, helyzetüket Magyarországon és világszerte, illetve a Z generáció borfogyasztási szokásait ismertetem. A harmadik fejezetben a felhasználói felület és élmény fogalmát, valamint azok e-kereskedelmi vonatkozásait mutatom be részletesen, kiemelve, hogyan befolyásolják a vásárlói élményt.
A szakirodalmi háttér áttekintése alapvetően segítette kutatásomat, mivel számos új felfedezést tettem a témában. A kutatási kérdést így fogalmaztam meg: milyen mértékben befolyásolják a UI és UX elemek a vásárlási döntéshozatalt a Z generáció körében, különösen ajándékvásárlási szituációkban? A kérdés megválaszolására kombinált kutatási módszertant alkalmaztam, amely lehetőséget biztosít a jelenség átfogó vizsgálatára mind kvantitatív, mind kvalitatív megközelítéssel. A primer kutatásomat mélyinterjúkkal indítottam, ahol 10 különböző gyümölcsborászati webshopot elemeztem, és 5 főt kérdeztem meg, hogy megérthessem a vásárlók mélyebb motivációit. Ezt követően szemkamerás kutatást végeztem, amely során 5 webshopot elemeztem 20 fő bevonásával.
A kutatás eredményei rávilágítottak a gyümölcsbor webáruházak hiányosságaira, valamint arra, hogy mely UI és UX elemeket értékelik a Z generáció tagjai. A szemkamerás kutatás során kiderült, hogy a Z generáció számára kiemelten fontos a felhasználóbarát, egyszerű navigációval rendelkező webshopok választása. A kérdőíves kutatás megerősítette, hogy a vizuális hierarchia, a jó képminőség, és az oldal gyorsasága és kényelme nagyobb relevanciát kap, mint a márka neve, a termék ára vagy annak kiszerelése.
Összességében a kutatás arra a következtetésre jutott, hogy a UI és UX elemek professzionális kialakítása döntő szerepet játszik a Z generáció vásárlási döntéseiben, különösen ajándékvásárlási helyzetekben. A vásárlók elsősorban az egyszerű, jól navigálható, gyors és vizuálisan vonzó weboldalakat részesítik előnyben, amelyek segítenek a döntési folyamatban, és megfelelő vásárlói élményt biztosítanak.



